## Naredba o zabrani uvoza i provoza preko područja Republike Hrvatske živih svinja i njihovih proizvoda radi sprječavanja unošenja virusa svinjske gripe podtipa H1N1

### NN 52/2009 (29.4.2009.), Naredba o zabrani uvoza i provoza preko područja Republike Hrvatske živih svinja i njihovih proizvoda radi sprječavanja unošenja virusa svinjske gripe podtipa H1N1

MINISTARSTVO POLJOPRIVREDE, RIBARSTVA I RURALNOG RAZVOJA

1211

Na temelju članka 17. stavka 3. Zakona o veterinarstvu (»Narodne novine«, broj 41/07), ministar poljoprivrede, ribarstva i ruralnog razvoja donosi

NAREDBU

O ZABRANI UVOZA I PROVOZA PREKO PODRUČJA REPUBLIKE HRVATSKE ŽIVIH SVINJA I NJIHOVIH PROIZVODA RADI SPRJEČAVANJA UNOŠENJA VIRUSA SVINJSKE GRIPE PODTIPA H1N1

I.

1. Radi sprječavanja unošenja u Republiku Hrvatsku virusa svinjske gripe podtipa H1N1 zabranjuje se ulazak u Republiku Hrvatsku iz područja kontinenata Sjeverne i Južne Amerike sljedećih pošiljaka:

a) živih domaćih i divljih svinja;

b) sjemena domaćih i divljih svinja;

c) embrija/jajnih stanica domaćih i divljih svinja;

d) mesa domaćih i divljih svinja;

e) proizvoda od mesa domaćih i divljih svinja koji nisu bili obrađeni na način kojim bi sa sigurnošću bio uništen virus svinjske gripe;

f) proizvoda životinjskog podrijetla (od svinja) namijenjenih za poljoprivrednu, industrijsku i drugu uporabu koji nisu bili obrađeni na način kojim bi sa sigurnošću bio uništen virus svinjske gripe;

g) proizvoda životinjskog podrijetla (od svinja) namijenjenih farmaceutskoj ili medicinskoj (kirurškoj) uporabi koji nisu bili obrađeni na način kojim bi sa sigurnošću bio uništen virus svinjske gripe;

h) patološkog materijala i bioloških proizvoda (od svinja) koji nisu bili obrađeni na način kojim bi sa sigurnošću bio uništen virus svinjske gripe.

2. Navedena zabrana odnosi se i na pošiljke domaćih i divljih svinja koje potječu iz drugih država ako se prije ulaska na teritorij Republike Hrvatske provoze preko područja kontinenata Sjeverne i Južne Amerike.

II.

Zabrana navedena u točki I. ove Naredbe ne primjenjuje se na sljedeće pošiljke:

a) proizvoda od mesa svinja obrađenih na način kojim bi sa sigurnošću bio uništen virus svinjske gripe:

– hermetički zatvorenih toplinski obrađenih konzervi od mesa, koje su tijekom proizvodnje bile podvrgnute obradi sa Fo vrijednosti 3 i više, odnosno trajnih konzervi;

– proizvoda od mesa svinja u kojima je tijekom obrade u cijelom proizvodu postignuta temperatura od minimalno 70°C;

b) sirove kože ukoliko su bile obrađene na jedan od sljedećih načina:

– tretirane kalcijevom lužinom na pH vrijednosti 12 do 13 najmanje 8 do 10 sati, te nakon toga tretirane kiselinom na pH vrijednosti 1 do 3 najmanje 6 do 10 sati;

– soljene morskom soli uz dodatak 2% kalcinirane sode najmanje 7 dana, ako su tako obrađene kože bile skladištene najmanje 30 dana prije utovarivanja u mjestu podrijetla;

– sušene 42 dana na temperaturi od 20°C;

s tim da način obrade mora biti naznačen na veterinarskom certifikatu;

c) kemijski potpuno obrađeni proizvodi, kao što je wet-blue koža, kromirana koža, kuhane čekinje, i slično;

d) toplinski obrađena tehnička mast i želatina gdje je za vrijeme obrade postignuta temperatura u središtu proizvoda od najmanje 70°C;

e) crijeva ukoliko su bila obrađena na jedan od sljedećih načina;

– soljena s NaCl kroz 30 dana;

– bijeljena;

– sušena nakon struganja;

s tim da način obrade mora biti naznačen na veterinarskom certifikatu;

f) trofeji divljih životinja kuhani u kipućoj vodi dovoljno vremena da su otklonjena sva tkiva osim kosti, papaka, pandži ili zubi i koji su bili dezinficirani sredstvom odobrenim od nadležnog tijela države izvoznice, naročito upotrebom peroksida kod trofeja koji sadrže kosti.

s tim da način obrade mora biti naznačen na veterinarskom certifikatu.

III.

Ova Naredba stupa na snagu danom objave u »Narodnim novinama«.

Klasa: 322-06/09-01/52,

Urbroj: 525-11-2-0484/09-1

Zagreb, 27. travnja 2009.

Ministar
mr. sc Božidar Pankretić, v. r.

Naredba, NN 52/2009-1211